«Аскиа олöм вöсна (2011-2013 вояс)» Коми Республикаса уджтас олӧмӧ пӧртӧм серти Коми Республикаын нуӧдасны челядьӧс босьтысь семьяяслы конкурс.

Та йылысь юӧртіс Коми Республикаса йöзлы отсöг сетан агентствоса веськӧдлысь Илья Семяшкин. Сылӧн шуӧм серти, татшӧм конкурсыс отсалас кыпӧдны челядьӧс босьтысь семьяяслысь тӧдчанлунсӧ да ёсьджыка видзӧдлыны социальнöй бать-мамтöмлун öлöдöм кузя, бать-мамтöм челядьöс семьяясö овмöдан формаяс сöвмöдöм кузя мытшӧдъяс вылӧ.

Конкурс нуӧдсьӧ пикö воöм челядьлы став Россияса фондсянь да «Челядя семьяяслы социальнӧй отсӧг сетӧм (2011-2013)» ведомствоса торъя мога уджтассянь отсалӧмӧн. Сэні вермасны участвуйтны челядьӧс босьтысь семьяяс, кодъяс быдтӧны бать-мамтӧм челядьӧс куим воысь оз регыдджык.

Конкурс мунӧ некымын этап серти. Медводдзаыс, бӧръяна, кутас мунны муниципальнӧй тшупӧдын 2012 вося косму тӧлысь 30 лунӧдз. Тайӧ этап вылын шедӧдӧм вермӧмыс отсалас петны финалӧ да сувтны республиканскӧй тшупӧд вылӧ. Финанлын участвуйтысьяслысь документъяссӧ примитасны 2012 вося ода-кора тӧлысь 6 лунӧдз, а вермысьяс йылысь юӧртасны 2012 вося моз тӧлысь 6 лунысь оз водзджык. Ставнас конкурс серти помшуасны 2012 вося йирым тӧлысьлӧн 4-5 лунъясӧ. Семья-призёръясӧс донъяласны дона козинӧн да дипломъясӧн.

Челядьӧс босьтысь семьяяслӧн конкурс йылысь, а сідзжӧ заявкаяс оформитан ног да правилӧяс йылысь тырвыйӧ юӧр позьӧ аддзыны Коми Республикаса йöзлы отсöг сетан агентстволӧн официальнӧй сайт вылысь (www.agentsoc.rkomi.ru).

Н.Воробьева - 1239 пас